Осам дана касније, 3. дивизија бојних бродова напуста базу Трук, и одлази ка Онтонг Јава платоу, северно од Соломонових острва, као део заштите главних снага. Покушај да се открије и потопи амерички носач авиона Ентерпрајс, ваздушним нападима, није успео. Током поморске битке за Гвадалканал, која је отпочела 12. новембра, 3. дивизија бојних бродова је служила као даља заштита за снаге које је требало да гранатирају аеродром Хендерсенопво поље, пре него што је повучена 15. новембра. Дана, 16. новембра 1942. године, капетан Иђуин Мацуђи, постаје командант бојног крсташа "Конго", а контраадмирал Којанаги преузима команду над једном флотилом разарача у Рабаулу. Од 30. јануара 1943. године, једна јапанска оперативна група ратних бродова из Друге и Треће флоте, у којој се налазио и бојни крсташ "Конго", плови северно од Соломонових острва, изводећи лажни напад, док је група разарача извршила успешну евакуацију преосталих јапанских трупа са Гвадалкана – Операција Ке. По завршеној евакуацији, "Конго" одлази у Сасебо.